b'\n_START_ARTICLE_\nBernhard Courl\xc3\xa4nder\n_START_SECTION_\nLiv og gerning\n_START_PARAGRAPH_\nHan var f\xc3\xb8dt i K\xc3\xb8benhavn af j\xc3\xb8diske for\xc3\xa6ldre, k\xc3\xb8bmand Siegmund Wolff (Martin Siegsmund Wilhelm) Courl\xc3\xa4nder (ca. 1784-1832) og Caroline Henriette f\xc3\xb8dt Wallach (ca. 1786-1853). 15 \xc3\xa5r gammel optr\xc3\xa5dte han som pianist og spillede en koncert af Ferdinand Ries p\xc3\xa5 Det Kongelige Teater efter at have f\xc3\xa5et undervisning af Conrad L\xc3\xbcders og Ignaz Moscheles, n\xc3\xa5r han var i K\xc3\xb8benhavn. Med offentlig underst\xc3\xb8ttelse rejste han til udlandet, hvor han i flere \xc3\xa5r uddannede sig under Aloys Schmidts vejledning. Efter sin hjemkomst i 1836 blev han en fejret virtuos, optr\xc3\xa5dte ved talrige koncerter (bl.a. p\xc3\xa5 Det kgl. Teater 1836, i Musikforeningen 1839 og 1845), altid overordentlig respektfuldt omtalt i K\xc3\xb8benhavnsposten, der fremh\xc3\xa6ver "vor talentfulde Landsmand" og omtaler hans "Smag og ualmindelige F\xc3\xa6rdighed". Ved disse koncerter og aftenunderholdninger spillede Courl\xc3\xa4nder is\xc3\xa6r tidens yndede klaverstykker, hvis komponister er klassicismens epigoner: Ries, Friedrich Kalkbrenner, Moscheles, Jan V\xc3\xa1clav Vo\xc5\x99\xc3\xad\xc5\xa1ek, Henri Herz, Adolf Henselt, 1836 dog ogs\xc3\xa5 Felix Mendelssohn Bartholdy._NEWLINE_Han foretog rejser, deriblandt med Fran\xc3\xa7ois Prume og med Christian Kellermann, og blev 1842 udn\xc3\xa6vnt til kgl. kammermusikus og var ogs\xc3\xa5 klaverl\xc3\xa6rer ved hoffet. 1846 rejste han til Amerika, koncerterede i flere \xc3\xa5r p\xc3\xa5 de danske \xc3\xb8er i Vestindien, i Venezuela og p\xc3\xa5 \xc3\xb8en Trinidad, giftede sig med Elise (f\xc3\xb8dt ca. 1837 \xe2\x80\x93 27. januar 1908 i Baltimore) og bosatte sig i Baltimore, hvor han levede som klaverl\xc3\xa6rer ved det med Peabody-institutionen forbundne konservatorium (for hvilket Asger Hamerik blev direkt\xc3\xb8r). Nogle salonkompositioner for pianoforte udkom i K\xc3\xb8benhavn og i Baltimore.'